Pilar Miró

**Pilar Miró Romero**, nada en Madrid o 20 de abril de 1940 e finada na mesma localidade o 19 de outubro de 1997 como consecuencia dun ataque ó corazón, foi unha directora e realizadora de cinema e televisión de orixe catalá.

## Traxectoria 
Miró cursou estudos universitarios de xornalismo e Dereito, e licenciouse pola Escola Oficial de Cinematografía, onde posteriormente exercería a docencia impartindo clases de montaxe e guión.

A súa carreira en televisión comezou en 1960, cando empeza a traballar como auxiliar de redacción. Tres anos despois realizaría o seu primeiro traballo para televisión, Revista para la mujer e Lili, unha telenovela de cinco episodios coa que daba comezo a unha lista que abrangue máis de douscentos títulos que inclúen proxectos dramáticos, informativos, publicitarios e musicais durante máis de vinte anos vinculada ó medio.

Antes de dirixir a súa primeira película, fíxoo en varias obras de teatro. Tamén participou no guión doutras cintas coma *La niña de luto* (1964) ou *El juego de la oca* (1966), ambas dirixidasd por Manuel Summers.

O seu debut como directora en cinema sería con *La petición*, no ano 1976 e que constituía a adaptación dunha novela de Émile Zola. Pouco despois rodaría *El crimen de Cuenca* (1980), película que chegou a ser prohibida durante uns meses polas autoridades militares, o cal contribuíu a que no momento da estrea se convertese nun verdadeiro éxito de portelo.

Os seus inicios na súa faceta de directora de televisión, porén, remóntanse a máis dunha década antes. Foi en 1962 cando foi unha das directoras de Novela, para TVE. A este proxecto seguiríanlle outras moitas series televisivas entre as que cabe salientar múltiples Estudio 1 ou Curro Jiménez (1976), tamén para TVE, canle á que estivo ligada toda a súa actividade profesional televisiva, chegando a ocupar entre 1986 e 1989 o posto de Directora Xeral de Radiotelevisión Española (RTVE).

Tamén foi nesta canle onde se encargou, dada a boa relación que sempre a unira ós reis de España, da realización para televisión das vodas das dúas infantas Elena e Cristina de Borbón en 1995 e 1997. Faleceu poucos días despois desta última.

A súa traxectoria en cine complétase con outras películas como *Gary Cooper que estás en los cielos* (1980), a súa cinta máis autobiográfica, na que narra a historia dunha muller madura que decide facer balance da súa vida antes de someterse a unha operación cirúrxica (pouco antes, tamén ela sufrira unha operación de corazón); *Beltenebros* (1991), adaptación da novela de Antonio Muñoz Molina e unha das súas películas máis aclamadas pola crítica; *El pájaro de la felicidad* (1992); *Tu nombre envenena mis sueños* (1996) ou *El perro del hotelano* (1997), o seu último traballo cinematográfico, co que gañou un Premio Goya á mellor dirección.

Ocupou tamén o cargo de Directora Xeral de Cinematografía que desempeña ata a súa dimisión en 1986, cando puxo en marcha a chamada Lei Miró de subvencións anticipadas e de protección á cinematografía española.

Recibiu multitude de premios tanto nacionais coma internacionais. Ademais de como realizadora e directora, tamén traballou como guionista, produtora e, na década dos 60, fixo algúns pequenos papeis como actriz.

### Vida privada 
En canto á súa vida persoal, tivo un fillo, Gonzalo Miró, de cuxo pai nunca quixo revelar a identidade. Á súa morte, quixo que o titor do rapaz fose o seu grande amigo e expresidente do goberno español, Felipe González.

Sufría unha grave doenza cardíaca que a obrigou a someterse a operacións cirúrxicas en varias ocasións e que foi o causante da súa morte en 1997.

En 2006, o crítico de cine Diego Galán publicou unha biografía de Pilar Miró, co nome da cineasta como título, que contou co apoio do seu fillo.

A Academia das Ciencias e as Artes da Televisión de España convoca anualmente un premio que leva o nome desta directora, o Premio Pilar Miró de guións de películas para televisión.

## Filmografía 
### Como directora 
* *La petición* (1976)
* *El crimen de Cuenca* (1979)
* *Gary Cooper que estás en los cielos* (1980)
* *Hablamos esta noche* (1982)
* *Werther* (1986)
* *Beltenebros* (1991)
* *El pájaro de la felicidad* (1993)
* *El perro del hortelano* (1995) (7 Premios Goya)
* *Tu nombre envenena mis sueños* (1996)

### Como guionista 
* *La niña de luto* (1964), de Manuel Summers (colaboración).
* *Luciano* (1965), de Claudio Guerín.
* *El juego de la oca* (1966), de Manuel Summers (colaboración).
* *Tiempo con Elena* (1967), de Eladio Pérez Díez.
* *La petición* (1976)
* *El crimen de Cuenca* (1979)
* *Hablamos esta noche* (1982)
* *Werther* (1986)
* *Beltenebros* (1991)
* *El perro del hortelano* (1996)
* *Tu nombre envenena mis sueños* (1996)

### Como actriz 
* *Ida y vuelta* (1968), de Iván Zulueta.
* *Tiempo con Elena* (1967), de Eladio Pérez Díez.

## Televisión 
### Como directora 
* Novela (1962)
* Revista para la mujer (1963)
* Un tema para el debate (1965)
* Estudio 1 (1965)
* Pequeño estudio (1968)
* Ritmo 70 (1970)
* Los libros (1974)
* Silencio, estrenamos (1974)
* Cuentos y leyendas (1975)
* Objetivo nosotros (1975)
* Curro Jiménez (1976)
* Yo canto (1977)

### Como guionista 
* Cuarto de estar (1963), de Manuel Rosas.
* Mónica a medianoche (1973), de Enrique de las Casas.
### Como actriz 
* Revista para la mujer (1963)
## Premios 
* Antena de Ouro
-1970: Premio ó seu labor televisivo.
* Círculo de Escritores
-1976: Premio Revelación á mellor dirección por *La petición*.
* Sindicato Nacional do Espectáculo
-1976: Premio ó mellor guión por *La petición.
* Festival de Cine de Cartagena de Indias
-1980: Premio á mellor dirección por *Gary Cooper que estás en los cielos*.
* Fotogramas de Prata
-1981: Mellor película española por *Gary Cooper, que estás en los cielos*.
* Festival Internacional de Cinema de Berlín
-1981: Candidata ó Oso de Ouro por *El crimen de Cuenca*.
-1992: Candidata ó Oso de Ouro por *Beltenebros*.
* Premios ACE
-1988: Mellor dirección por *Werther*.
* Premios Ondas
-1992: Mellor directora por *Beltenebros*.
* Festival Internacional de Cine de Mar del Plata
-1996: Premio á mellor película por *El perro del hortelano*.
* Premios do Círculo de Escritores Cinematográficos
-1996: Mellor Guión Adaptado por *El perro del hortelano*.
* Festival Internacional de Cine de Donostia
-1996: nomeada á Cuncha de Ouro por *Tu nombre envenena mis sueños*.
-1997: Premio ó seu labor profesional.
* Festival Internacional de Cinema de Moscova
-1981: Candidata por *Gary Cooper, que estás en los cielos*.
* Premios Goya
-1996: Premio Goya ó mellor guión adaptado por *El perro del hortelano*.

-1996: Premio Goya á mellor dirección por *El perro del hortelano*.

-1996: Premio Goya á mellor película por *El perro del hortelano*.

-1991: Candidata ó Premio Goya ó mellor guión adaptado por *Beltenebros*.

-1991: Candidata ó Premio Goya á mellor dirección por *Beltenebros''.

## Véxase tamén 
### Ligazóns externas 
* Todo cine 
* IMDb